Worcester F 80 Distinctiones

43 Currentes versus patriam

Currentes versus patriam attendere debent tria: motiuum, viam, et modum. Motiuum est triplex: timor, amor, oportunitas.

Primo igitur mouet timor peccati, sicut lepus fugit canem, 3 Reg. 18[:45]: *Ecce* *nubes, ventus, et pluuia*, scilicet, fallacia diaboli, turbacio mundi, fluxus carnis que insequntur hominem.

¶ Sed amor boni mouet sicut brauium iuuenem, lucrum mercatorem, Prou. 18[:10]: *Turris fortissima nomen Domini; ad ipsum currit justus*. Can. 1[:3]: *In odorem unguentorum tuorum curremus*. Joan. 20[:4]: *Currebant duo simul*, etc.

¶ Tercio, oportunitas temporis et loci. Sic quadrigarius in plana via et pulcro tempore velocius agit currum, Prou. 4[:11-12]: *Viam sapientie monstrabo tibi,* etc.

¶ Via per quam currendum est triplex est.

Prima est obediencie quo ad Deum, sicut sol currit ad occasum, seruus ad domini nutum, Psal. [118:32]: *Viam mandatorum tuorum cucurri*. 1 Reg. 3[:5]: *Cucurrit* Samuel *ad Heli*, Nec sit ille de quo, Job 15[:26]: *Cucurrit adversus* Dominum extento *collo*.

Secunda via est misericordie quo ad proximum, tam spiritualis quam corporalis. Sic *cucurrit* Abraham *in occursum* angelorum, Gen. 18[:2]. Et quidem spiritualiter in docendo et corripiendo, Prou. 6[:3]: *Discurre, festina, suscita amicum tuum*. Non sic illi de quibus, Prou. 1[:16]: *Pedes* eorum *ad malum currunt*.

Tercia via immundicie quo ad cursorem ipsum. Sic currit angelus et sol per mundum quod non inficiuntur fetibus locorum, Psal. [58:4-5]: *Irruerunt in me*

/fol. 225rb/

*fortes,* et sequitur, *Domine; sine iniquitate cucurri, et direxi*. [1] Cor. 9[:26]: *Sic curro, non quasi [in] incertum.* Exemplum Ouidii de Atthlante et pomis.

¶ Modus currendi triplex est. Quia ardenter sicut puer ad mamillam, Psal. [61:5]: *Precium meum cogitaverunt repellere; cucurri in siti*. Jer. 2[:23]: *Scito quid feceris: cursor levis* explorans *vias* tuas.

Secundo pacienter sicut miles in tornamento, Heb. 12[:1]: *Deponentes pondus omne, et circumstans nos peccatum, per pacienciam curramus ad [propositum nobis certamen]*. Sic martires currerunt.

¶ Tercio, perseueranter, sicut cursor ad metam, [1] Cor. 9[:24]: *Sic currite ut comprehendatis*. [2] Tim. 4[:7]: *Bonum certamen certavi, cursum consummavi*.

¶ Item currendum est propter tria. Propter periculum euasendum, propter supplicium decliandum, propter brauium consequendum, hoc est dicere, propter periculum pugne, propter supplicium pene, propter brauium glorie.

¶ Ideo fratres, Heb. 4[:11]: *Festinemus ingredi in illam requiem*, scilicet, ad locum culciorem, ad pastum sauiorem, ad agrum fertiliorem.